cyanic-selkie/wikianc huggingface dataset:
Ադամ Լիստ
Փարիզում
Ֆրանսիական բարձրաստիճան խավի համար ելույթներ ունենալուց հետո, 1824 թվականի մարտի 7-ին Ֆրանցն առաջին անգամ Փարիզում ելույթ ունեցավ լայն հասարակության առջև այդ ժամանակվա նշանավոր Իտալական թատրոնի բեմում։ Առաջին ելույթներին հետևեցին մյուսները, Ադամին հաջողվեց կարճ ժամանակում իր որդու անունը դարձնել «առևտրական նշանի» նման մի բան, ամբողջ Փարիզը նրան ճանաչում էր որպես Le petit Litz : Քաղաքում ծավալվեց մի շարժում, որը մի քանի տասնյակ տարի հետո Հայնրիխ Հայնեն կոչեց լիստոմանիա. հրաշամանուկը համարյա ամեն օր համերգներ էր տալիս, նրա մասին անընդհատ գրում էին թերթերը, նրա լուսանկարը տեղադրված էր Լուվրում, իսկ հազարավոր վիմագրական պատճենները վաճառվում էին փողոցներում։
Միևնույն ժամանակ Ադամին հաջողվեց հասնել ևս մեկ կարևոր մանկավարժական արդյունքի` անել այնպես, որ հանկարծակի հաջողություններից 13- ամյա որդին գլխապտույտի մեջ չընկնի։
Շրջագայություններ Եվրոպայում
Ադամը որոշեց փարիզյան հաջողություններն ամրապնդել եվրոպական քաղաքներով հյուրախաղերով, որոնցից առաջինը եղավ Լոնդոնը, որտեղ Լիստերը ժամանեցին 1824 թվականի մայիսի 1-ին։ Փարիզում եղած ժամանակ Ադամն ընկերացել էր Սեբաստիեն Էրարի հետ, որը Érard Frères դաշնամուրների ատադրության հանրաճանաչ ընկերության համասեփականատերերից էր։ Սեբաստիանը ոչ միայն հաջողակ բիզնեսմեն էր, այլև գնահատում էր երաժշտությունը, Փարիզում եղած ժամանակ նա Ֆրանցին տրամադրել էր դաշնամուր ներկայացումների փորձերի համար ։ Érard Frères ընկերության լոնդոնյան գրասենյակը հանդես եկավ, որպես առաջին լոնդոնյան հյուրախաղերի կազմակերպիչ։
Ամառվա երեք ամիսների ընթացքում շարունակվեցին համերգներն Անգլիայում, որոնց ժամանակ Ֆրանցը բազմաթիվ համերգներ տվեց ինչպես մասնավոր սրահներում, այնպես էլ հրապարակայնորեն։ Հուլիսի վերջին նա երկու ժամ ելույթ ունեցավ Վինձոր ամրոցում Գեորգ IV թագավորի համար։ Որդու հաջողությունների հետ մեկտեղ աճում էին Ադամի ֆինանսական պահանջները, Մանչեստրի համերգի համար նա պահանջեց և ստացավ 100 Ֆունտ ստերլինգ հոնորար (մոտավորապես 40 000 ֆունտ ստերլինգ ներկայիս փոխարժեքով)։
Աշնան սկզբին Լիստերը վերադարձան Փարիզ։ Ֆրանցն առաջին անգամ ինքնուրույն ձեռնամուխ եղավ երաժշտական ստեղծագործության ստեղծման գործին, իսկ հայրը շարունակում էր կազմակերպել որդու ելույթները փարիզյան սրահներում։ Այդ ամբողջ ժամանակահատվածում Ադամը նամակագրություն էր պահպանում որդու առաջին երաժշտության ուսուցչի Կառլ Չեռնիի հետ և այդ նամակների շնորհիվ էլ հայտնի են դարձել Ֆրանց Լիստի վաղ շրջանի կյանքի դրվագները։
1825 թվականը նշանավորվեց փարիզյան սրահներում և թագավորական արքունիքում տեղի ունեցած բազմաթիվ ելույթներով։ Նույն տարվա գարնանն Ադամը որդու հետ երկրորդ անգամ ուղևորվեց Անգլիա, եղան Լոնդոնում և Մանչեստրում։ Ֆրանցը նորից ելույթ ունեցավ Գեորգ IV թագավորի առջև։ Փարիզ վերադառնալու ճանապարհին հանգստանալու նպատակով Լիստերը կանգ առան Բուլոն-սյուր-Մեր առողջարանային քաղաքում, որը գտնվում է Ֆրանսիայի հարավում։ Սակայն այստեղ էլ Ադամը դրսևորեց իր գործարար ընդունակությունները, նա կազմակերպեց որդու համերգը հանգստացողների համար, որը ոչ միայն փակեց կատարված ծախսերը, այլև ապահովեց 600 ֆրանկ շահույթ։
1826 թվականի սկզբին Ադամը որդու համար կազմակերպեց բազմաբովանդակ շրջագայություններ ֆրանսիական գավառներով։ Հունվարից մինչև հուլիս Լիստերը շրջագայեցին Բորդոյում, Թուլուզում, Մոնպելյեում, Նիմում, Դիժոնում, այդ ժամանակահատվածում Ֆրանցը տվեց 24 համերգ։ Երկրորդ կիսամյակում հաջորդեցին մի շարք ելույթներ Շվեյցարիայում (Ժնևում և Լյուցեռնում), իսկ դրանից հետո, ևս երեքը Դիժոնում։
1827 թվականը նույնպես սկսվեց հյուրախաղերով, հունվարին Ֆրանցը երկու անգամ ելույթ ունեցավ Բեզանսոնում, որից հետո կայացավ երրորդ շրջագայությունն Անգլիայում, որտեղ Լիստերը մնացին մինչև հունիսի վերջը։
Մահ
1820-ական թվականներին քաղաքից քաղաք փոխադրումները կատարվում էին փոստային հանրակառքերով, որը շատ հոգնեցուցիչ էր և երկար ժամեր էր խլում, երբեմն էլ օրեր։ Այսպես Փարիզից Կալե ճանապարհը տևում էր ամբողջ 30 ժամ, իսկ մինչև Բորդո, վաթսունից (Անգուլեմով) մինչև իննսունվեց ժամ (Լիմոժով)։
Խորդուբորդ ճանապարհներով կառքով երկարատև ճամփորդությունները քայքայեցին Ֆրանց Լիստի փխրուն առողջությունը։ Այն կարգավորելու համար, ինչպես մեկ տարի առաջ, Ադամը որդու հետ կանգ առան Բուլոն-սյուր-Մերում։ Սակայն առողջարանում գտնվելու ժամանակ հանկարծակի լուրջ հիվանդացավ (այլ տվյալներով, հենց նրա հիվանդությունն էր առողջարան մեկնելու պատճառը)): 1827 թվականի օգոստոսի 28-ին Ադամ Լիստը Բուլոն-սյուր-Մերում հանկարծամահ եղավ և թաղվեց տեղի գերեզմանատանը։
Հոր մահվան պահին Ֆրանց Լիստը ընդամենը 15 տարեկան էր։
Ծանոթագրություններ
Կատեգորիա:Հունգարացի երաժիշտներ Կատեգորիա:Դասական երաժիշտներ ըստ ազգության Կատեգորիա:Հունգարացի կոմպոզիտորներ
Կապաչո Պեստում
Կապաչո Պեստում (Capaccio-Paestum), կոմունա Իտալիայում։ Գտնվում է Կամպանիա մարզում՝ Սալեռնո գավառում ։ Բնակչությունը կազմում է 21 498 մարդ, բնակչության խտությունը կազմում է 192 մարդ/կմ²։ Զբաղեցնում է 112 կմ² մակերես։ Փոստային ինդեքս՝ 84047, 84040, 84050, 84063, 84060, հեռախոսային կոդ՝ (+39) 0828։
Կոմունայի հովանավորն է Սուրբ Վիտուսը։ Տոնը նշվում է հունիսի 15-ին։
Ծանոթագրություններ
Կատեգորիա:Իտալիայի բնակավայրեր
Love Poem
Love Poem, հարավկորեացի երգչուհի IU-ի յոթերորդ մինի ալբոմը։ Այն թողարկվել է Kakao M լեյբլում՝ 2019 թվականի նոյեմբերի 18-ին։ Այնտեղ ներառվել են գլխավոր «Love Poem» սինգլը և «Above the Time» ու «Blueming» երգերը։
Նախադրյալներ
Ալբոմը և առաջատար սինգլի թողարկումը հետաձգվել են IU-ի մտերիմ ընկերոջ՝ Սոլլիի մահից հետո ։ Ալբոմի թողարկման օրը՝ երաժշտական տեսահոլովակները հասանելի են դարձել «Above the Time»-ի և «Blueming»-ի համար ։
Առևտրական հաջողություն
Ալբոմը հայտնվել է Կորեայի բոլոր հիթ-շքերթների առաջին հորիզոնականում, այդ թվում նաև Melon, Bugs, Genie և Soribada : «Blueming»-ը նաև հասել է «All-kill»-ին, ինչը նշանակուն է, որ այն եղել Է Կորեական բոլոր հիմնական հարթակների հիթ-շքերթներում ։
Ծանոթագրություններ
Կատեգորիա:2019 ալբոմներ
Հայոց ցեղասպանության ապացույցներ
Հայոց ցեղասպանության ապացույցներ, փաստաթղթերի, վկայությունների ու հետազոտությունների հավաքածու, որ կոչված է ապացուցելու 1915 թ. Օսմանյան կայսրության կողմից իրականացված Հայոց ցեղասպանության եղելությունը։
Գերմանական աղբյուրներ
Ամբողջականության ու հուսալիության տեսանկյունից գերմանական աղբյուրներն ամենավստահելին են, քանզի Առաջին համաշխարհային պատերազմի տարիներին Գերմանիան Օսմանյան կայսրության դաշնակիցն էր։
Դեռ 1896 թ. Աբդուլ Համիդի կողմից իրականացվելիք հայերի բնաջնջումը Գերմանիայում այնքան էր քննարկվում, որ Իոհանես Լեպսիուսը, որ գլխավորել է հասարակական բողոքի ցույցերը, եղել է Գերմանիայի ամենահայտնի անձնավորությունը։ Գերմանացի պետական գործիչները քաղաքական նկատառումներով չեն մասնակցել հայերի պաշտպանությանը։ Այնուամենայնիվ, հասարակական ճնշումները կառավարությանն ստիպում է գորշել. դեսպան Հանս ֆոն Վաններգեյմը ստիպված է լինում Բեռլինին կոչ անել հանդես գալ հայերի պաշտպանությամբ, սակայն արտաքին գործերի նախարար Գոտլիբ ֆոն Յագովին հայերի հարցը գրեթե չէր հետաքրքրում, սակայն Եվրոպայում սկսված շարժումը ֆոն Յագովին ստիպում է մասնակցել հայերի պաշտպանությանը։ Գերմանիայում կազմակերպված Գերմանա-հայկական միությունը կոչված էր հասարակությանը տեղեկացնել Թուրքիայում հայերի դրության մասին։ Միությունը համախմբեց ազդեցիկ շատ գերմանացիների՝ չորս գեներալ, ռայխստագի երկու լիբերալ կուսակցությունների ղեկավարների, գործարարների, գիտնականների և այլն։ Միությանն աջակցելու պատրաստակամություն հայտնեցին նկարիչ Մակս Լիբերմանը, սոցիոլոգ Գեորգ Զիմելը, նոբելյան մրցանակակիրներ Ռուդոլֆ Էյկենն ու Թոմաս Մանը։ Միության հովանավորների շարքում էին երեք ամենահայտնի օրաթերթերի խմբագիրները։ Առաջին համաշխարհային պատերազմի սկսելուց հետո կազմակերպությունը խնդիրների առաջ կանգնեց, որոնք հաղթահարելու համար աշխատանքում ներգրավվեց լրագրող Էռնստ Յակխը, ով լավագույնս տիրապետում էր ինքնագովազդի արվեստին։ Թուրքիայի՝ պատերազմին միանալուց հետո գերմանական հասարակությանը թուրքերին ներկայացնում էին որպես զինակիցներ ու փրկիչներ։ Յակխը Թուրքիան ներկայացնում էր որպես «հանդուրժողականության տարածք»։ 1915 թ. ապրիլին Թուրքիայում գտնվող գերմանացիներն ականատես եղան զանգվածային կոտորածներին, իսկ Յակխը Հանս Հումանի՝ Էնվերի հետ ընդհանուր ընկերոջ միջոցով տեղյակ էր իթթիհատի վարած քաղաքականությանը, այնուամենայնիվ հունիսին, երբ Տրապիզոնում Իտալիայի կոնսուլը, ականատես լինելով կատարվող իրադարձություններին, ուշակորույս է լինում, Յակխը հրատարակության է նախապատրաստում «Իսլամի հանդուրժողականությունը» գիրքը։
Թուրքական աղբյուրներ
Թուրքական փաստաթղթերի մեծագույն մասը, այդ թվում՝ իթթիհատի առաջնորդների անձնական փաստաթղթերը, պաշտոնական հրամանով ոչնչացվել են 1918 թվականին։ Հատուկ կազմակերպության փաստաթղթերը ոչնչացվել են նրան առաջնորդներից մեկի՝ Էսրեֆ Կուսկուբասիի (թուրք.՝ Esref Kuscubasi)։ Այնուամենայնիվ հայերի ցեղասպանությանը վերաբերող թուրքական փաստաթղթերի մի մասը պահպանվել է։ Հատկապես կարևորվում է թուրքական ռազմական տրիբունալի արխիվը։
Կներեք, որ ապրում եմ…
«Կներեք, որ ապրում եմ…», ռեժիսոր Ալեքսեյ Պոգրեբնոյի վավերագրական ֆիլմը։ Ֆիլմը և հեղինակներն արժանացել են Ռուսաստանի Դաշնության պետական մրցանակի և մի քանի ազգային և միջազգային կինեմատոգրաֆիական մրցանակների։
Սյուժե
Ֆիլմը պատմում է Վերա Կազակովայի կյանքի մասին, որ պատմվում է նրա ընտանիքի կողմից։ Ծննդյան օրվանից լինելով հաշմանդամ՝ նա ոչ միայն կարողացել է իր մեջ ուժ գտնել ստանալու արժանի կրթություն, ունեցալ որդի, այլ նաև պայքարել է իր փոքր հայրենիքի վերածննդի համար։
Ստեղծման պատմություն
Ըստ ռեժիսորի հուշերի՝ ֆիլմի ստեղծման գաղափարը հուշել է մի նամակ, որից նա իմացել է Վերա անունով կնոջ դժվար կյանքի պատմությունը։ Նա մանկուց եղել է հաշմանդամ, տեղաշարժվել է անթացուփներով։ Վերան ոչ թե գոյատևում է, այլ աշխատում իր հայրենիքի վերածննդի ուղղությամբ, որտեղ անցել է իր մանկությունը։
Քննադատություն
Ռուսաստանի հեռուստատեսության ակադեմիայի անդամ Նինա Զվերևան «Կներեք, որ ապրում եմ...» ֆիլմն անվանում է իսկական վավերագրական ֆիլմ, որի մեջ կա հետազոտություն, իրական մարդու մենախոսություն կյանքի իրական պահին։ Չնայած նրան, որ այն նվիրված է հաշմանդամներին, սա հուզիչ հաղորդում չէ։ «Կան այդպիսի հաշմանդամներ, որոնց կողքին նորմալ մարդն րեն զգում է ավելի թերի։ Ֆիլմի հերոսուհին այնքան ոչ հաշմանդամ է» ։
Ծանոթագրություններ
Կատեգորիա:Ռուսական վավերագրական ֆիլմեր
Ձնծաղիկ Լագոդեխիի
Նկարագրություն
Բազմամյա բույս է, որն ունի ոչ մեծ ձվաձև սոխուկ։ Տերևները նեղ-գծային են, վերևում՝ տափակ, յուղալի փայլով, վաղ գարնանը զարգացող։ Ծաղկակիրը ծաղկման ժամանակ տերևներից երկար է լինում։ Ծաղիկները մանր են, մաքուր սպիտակ, 20–25 մմ երկարության։ Ծաղկապատի ներքին մասերի պուտերը փոքրիշատե նեղ-նալաձև են ։
Տարածվածություն
Հանդիպում է միայն Իջևանի ֆլորիստիկական շրջանում (Իջևանի և Բերդի շրջակայքում)։ Ընդհանուր արեալը ընդգրկում է Հարավարևմտյան և Հարավային Անդրկովկասը ։
Էկոլոգիա
Աճում է ստորին և միջին լեռնային գոտիներում՝ ծովի մակարդակից 800–1500 մ բարձրությունների վրա, կաղնու-բոխու և հաճարենու-բոխու անտառներում, անտառի եզրերին, բացատներում, թփերի մացառուտներում։ Ծաղկում է մարտ ամսին, պտղաբերում՝ ապրիլին ։
Պահպանություն
Վտանգված տեսակ է։ Անդրկովկասի էնդեմիկ է։ Տարածման և բնակության շրջանների մակերեսը 500 կմ²-ից պակաս է։ Բույսին սպառնացող հիմնական վտանգը ծաղիկների հավաքն է որպես գեղազարդային բույս և աճելավայերի պայմանների խախտումը։ Հայաստանի Կարմիր գրքի առաջին հրատարակության մեջ ընդդգրկված չէր։ Ընդգրկված է CITES-ի կոնվենցիայի 2-րդ հավելվածում։ Բեռնի կոնվենցիայի հավելվածում ընդգրկված չէ։
Ծանոթագրություններ
Կատեգորիա:Վտանգված տեսակներ Կատեգորիա:Ծածկասերմեր Կատեգորիա:Շքանարգիզազգիներ Կատեգորիա:ՀՀ Կարմիր գրքում գրանցված բույսեր
Վազգեն Մուրադյան
Վազգեն Մուրադյան,, հայ կոմպոզիտոր։ Ստեղծագործել է նվագախմբի գրեթե բոլոր գործիքների համար ՝ կլարնետի , տուբա tֆագոտի («Մեծ ֆագոտ») , վիոլա դ՛ամուր ։
Բանաստեղծ Գևորգ Էմինի եղբայրը։
Կենսագրություն
Վազգեն Մուրադյանը ծնվել է 1921 թվականին, Աշտարակում։ Մասնակցել է Հայրենական մեծ պատերազմին, ընկել համակենտրոնացման ճամբար, փախել Վիեննա, ապա՝ Իտալիա։ Վենետիկում ուսանել է «Բենեդետտո Մարչելլո» կոնսերվատորիայում, սովորել նվագել ջութակ և սիրո ջութ (վիոլա դ´ամուր)` դառնալով վերջինի միակ հայ մասնագետն աշխարհում։
Գրել է երգեր, խմբերգեր, սիմֆոնիկ գործեր, կոնցերտ հոբոյի և նվագախմբի համար, սոնատներ, պիեսներ դաշնամուրի, ջութակի, սիրո ջութի, հոբոյի համար, որոնք կատարվել են ԱՄՆ-ում։ 1948 թվականին ստացել է երաժշտության պրոֆեսորի կոչում և սկսել մանկավարժական գործունեությունը։ 1993 թվականին Երևանում կայացել է նրա հոբելյանական երեկոն։ 1950 թվականից բնակվում է ԱՄՆ-ի Նյու Յորք քաղաքում։ ԱՄՆ Կոմպոզիտորների և հեղինակ կատարողների միության անդամ է ։ Վախճանվել է 2018 թվականին, Նյու Յորքում։
Արտաքին հղումներ
Կատեգորիա:Հայ կոմպոզիտորներ Կատեգորիա:Հայրենական մեծ պատերազմի մասնակիցներ Կատեգորիա:Կոմպոզիտորներ այբբենական կարգով Կատեգորիա:Ամերիկահայեր
Վլադիմիր Մարկովնիկով
Վլադիմիր Վասիլիևիչ Մարկովնիկով (Владимир Васильевич Марковников, ), ռուս քիմիկոս, Մոսկվայի համալսարանի պրոֆեսոր, Ալեքսանդր Բուտլերովի աշակերտը և նրա աշխատանքների զարգացնողը։
Զարգացրել է մոլեկուլներում ատոմների փոխադարձ ազդեցության մասին Բուտլերովի գաղափարները՝ այդ բնագավառում հայտնաբերելով մի շարք օրինաչափություններ։ Ուսումնասիրել է Ռուսաստանի բնական հարստությունները, հատկապես նավթային հանքավայրերը։ Կովկասի նավթերում հայտանաբերել է նոր ածխաջրածիններ՝ ցիկլոպարաֆիններ։
Կենսագրություն
Ծնվել է 1837 թվականի դեկտեմբերի 13 (25)-ին, լեյտենանտ Վ. Վ. Մարկովնիկովի ընտանիքում։
Գրականություն
февраля 1901 года. // ЖРФХО. 1901. 33. Ч. II. № 9. С. 175.
Արտաքին հղումներ
Կատեգորիա:Ռուս քիմիկոսներ Կատեգորիա:Մոսկվա քաղաքում մահացածներ Կատեգորիա:Ռուս գյուտարարներ Կատեգորիա:Մոսկվայի պետական համալսարանի դասախոսներ Կատեգորիա:Ռուս գիտնականներ
Պիոներական շարժում
Պիոներական շարժում, տարբեր պետություններում գոյություն ունեցող մանկական կոմունիստական կազմակերպությունների ընդհանուր անվանումը։ Առաջին պիոներական կազմակերպությունը ստեղծվել է ԽՍՀՄ-ում՝ 1922 թվականին, որի  հիմքը եղել է ռուսական սկաուտական շարժումը։
Արտաքին հղումներ
Կատեգորիա:Կազմակերպություններ այբբենական կարգով Կատեգորիա:1922 հիմնադրված կազմակերպություններ Կատեգորիա:Երիտասարդական կազմակերպություններ Կատեգորիա:ԽՍՀՄ մշակույթ Կատեգորիա:Լենինի շքանշանով պարգևատրված կազմակերպություններ
Չիրն
Չիրն (Tschirn), կոմունա Գերմանիայում, Բավարիա երկրամասում։
Գտնվում է Վերին Ֆրանկոնիա վարչական շրջանի ենթակայության տակ։ Մտնում է Կրոնախ շրջանի կազմի մեջ։ Բնակչությունը 536 մարդ է (2010 թվականի դեկտեմբերի 31–ի տվյալներով )։ Զբաղեցնում է 20,13 կմ² տարածք։ Պաշտոնական կոդ՝ 09 4 76 182։
Արտաքին հղումներ
Կատեգորիա:Գերմանիայի բնակավայրեր
(10537) 1991 RY16
(10537) 1991 RY16, աստերոիդ աստերոիդների հիմնական գոտում։ Այս երկնաքարը հայտնաբերվել է 1991 թվականի սեպտեմբերի 15-ին, ամերիկացի աստղագետ Հենրի Հոլտի կողմից Պալոմարյանի աստղադիտարանում ։
Եվա Մարտոն
Եվա Մարտոն (Marton Éva, ի ծնե՝ Եվա Հենրիխ, 18 հունիսի, 1943, Բուդապեշտ), հունգարացի օպերային երգչուհի, սոպրանո։
Կենսագրություն
Եվա Հենրիխը ծնվել է 1943 թվականի (այլ տվյալներով՝ 1939 թվականին) հունիսի 18-ին ։ Եվա Մարտոնը սովորել է Բուդապեշտի Ֆերենց Լիստի երաժշտական ակադեմիայում ՝ Էնդրե Ռյոսլերի ու Ենյո Սիպոսի մոտ։ Նրա առաջին դերերգը եղել է Քեյթ Պինկերտոնի պարտիան «Մադամ Բատերֆլայ» օպերայում, որ Մարգիտ կղզում ներկայացվել է ամառային փառատոնի ժամանակ։ Պաշտոնական օպերային դեբյուտը տեղի է ունեցել 1968 թվականին Բուդապեշտի պետական օպերայում, որտեղ նա կատարել է Շամախիի թագուհու դերերգը «Ոսկի աքլորիկը» օպերայում։ Ավելի ուշ Բուդապեշտի օպերայում կատարել է Բաբելոնի թագուհու դերերգը Օտտորինո Ռեսպիգիի «Շամիրամ» օպերայում։
2005 թվականից Եվա Մարտոնը Ֆերենց Լիստի երաժշտական ակադեմիայի երգեցողության ֆակուլտետի վարիչն է, իսկ 2006 թվականից՝ նույն ֆակուլտետի պրոֆեսոր։
Սուրբ Աստվածածին եկեղեցի (Շիրակավան)
Կառույց
Եկեղեցին հարուստ է որմնանկարներով։ Խորանում բեմաքարի մոտ երկու հրեշտակների որմնանկարներ են, իսկ նրանցից վերև պատկերված է Հիսուս Քրիստոսը։ Արևմտյան մուտքի երկու կողմերում պատկերված են քրիստոնեությունը Հայաստան բերած երկու առաքյալները՝ Բարդուղիմեոսը ու Թադևոսը։
Սուրբ Աստվածածին եկեղեցու որմնանկարների ցանկ
Ստորև ներկայացվում է Շիրակավանի Սուրբ աստվածածին եկեղեցու որմնանկերի ցանկը։
Ծանոթագրություններ
Կատեգորիա:2016 հիմնադրումներ Հայաստանում Կատեգորիա:Շիրակի թեմի վանքեր և եկեղեցիներ
Հռոդոս
Հռոդոս, կղզի Միջերկրական ծովի արևելյան մասում, Հարավային Սպորադներ կղզեխմբում։ Պատկանում է Հունաստանին։ Տարածությունը 1404 կմ2 է, բարձրությունը՝ մինչև 1215 մետր (Աթավիրոս լեռ)։ Բնակիչները զբաղվում են այգեգործությամբ, ցիտրուսային կուլտուրաների և ձիթենու մշակությամբ, ձկան և սպունգի որսով։ Առողջավայր է։ Հռոդոսը եղել է Եգեյան մշակույթի կենտրոններից մեկը։ Մ. թ. ա. 8-րդ-7-րդ դարերի Հռոդոսի բնակիչները՝ հույները, Սիկիլիայում, Հյուսիսային Աֆրիկայում հիմնել են գաղութներ, զբաղվել ծովային առևտրով։ Հույն-պարսկական պատերազմների ժամանակ (500-449 մ. թ. ա.) Հռոդոսը զավթել է Պարսկաստանը։ Մ. թ. ա. 478 թ.-ին մտել է Աթենական առաջին ծովային միության մեջ։ 408-405 թթ.-ին տեղի է ունեցել Հռոդոսի քաղաքների սինոյկիսմոս միասնական պոլիսի մեջ։ Հռոդոսը եղել է զարգացած ստրկատիրական պետություն՝ առևտրա-արհեստավորական և երկրագործական օլիգարխիայի գլխավորությամբ։ Մ. թ. 44 թ.-ին կղզին նվաճել է Հռոմը, 4-րդ-13-րդ դարերում պատկանել է Բյուզանդիային, 14-րդ դարում նվաճել է Ս. Հովհաննեսի (Հովհանյանների) հոգևոր-ասպետական օրդենը, 16-րդ դարին՝ Օսմանյան կայսրությունը։ 1912-1947 թթ.-ին իշխել է Իտալիան։ 1947 թ.-ին վերամիավորվել է Հունաստանին, մտնում է Դոդեկանեսի նոմոսի մեջ։
Հռոդոսին շնորհվել են «Միջերկրական ծովի մարգարիտ», «Ասպետների կղզի» պատվանունները (վերջինիս դեպքում նկատի է առնվել այն հանգամանքը, որ 1310-ից մինչև 1522 թվականն այստեղ իշխել են Երուսաղեմի Սուրբ Հովհաննեսի անունը կրող ասպետության իշխանները) ։
Պատմականորեն Հռոդոսը լայնորեն ճանաչված է առաջին հերթին նշանավոր կոլոսի՝ հսկայական սյան շնորհիվ, որ համարվում է Հին աշխարհի յոթ հրաշալիքներից մեկը։ Ինչպես պատմամշակութային այդ հուշարձանը, այնպես էլ Հռոդոսի հին՝ միջնադարյան քաղաքամասն ընդգրկված են ՅՈՒՆԵՍԿՕ-ի Համաշխարհային ժառանգության ցանկում ։ Այսօր Հռոդոսը զբոսաշրջային մեծ գրավչություն ունեցող վայրերից մեկն է Եվրոպայում   ։
Քաղաքին սպասարկող «Դիագորիս» միջազգային օդանավակայանը գտնվում է նրանից 14 կիլոմետր հեռավորության վրա՝ Պարադիսիոն գյուղի մերձակայքում ):
Լորենց Ֆրյոլիխ
Լորենց Ֆրյոլիխ (Lorenz Frølich, ), դանիացի նկարիչ, պատկերազարդող, օֆորտի վարպետ։
Կենսագրություն
Լորենց Ֆրյոլիխը ծնվել է Կոպենհագենի Գենտոֆտե կոմունայի Հելերոփ բնակավայրում։ Կոպենհագենում ուսանել է Քրիստոֆեր Վիլհելմ Էկերսբերգի մոտ, Դրեզդենում՝ Էդուարդ Բենդեմանի, Փարիզում՝ Տոմա Կուտուրի մոտ։ Հետագայում ապրել է Հռոմում և Փարիզում, որտեղ շարունակել է ցուցադրվել Փարիզյան սալոնում։ 1877 թվականին նշանակվել է Դանիայի գեղարվեստի թագավորական ակադեմիայի պրոֆեսոր։ Նրա նկարազարդումները, հատկապես մանկական գրքերը, ամենուր հայտնի են և ավելի կարևոր են, քան կտավները։ Լորենց Ֆրյոլիխի դուստրը՝ Էդմա Ֆրյոլիխը, եղել է նրա սիրած մոդելը, երբ երեխա էր։
Ստեղծել է մի շարք օֆորտային աշխատանքներ Ադամ Քրիստոֆեր Ֆաբրիցիուսի Դանիայի պատկերազարդ պատմություն պարբերականի համար, Ապուլեոսի «Կուպիդոնն ու Փսիքեն», «Աղոթք», Die Götter des Nordens և բազմաթիվ այլ աշխատանքներ։ Նկարազարդումներ է կատարել Ֆլենսբուրգի (Շլեզվիգ Հոլշտայն) բողոքարկման դատարանում և իր հայրենի երկրի որոշ շենքերում։
Դագմար Ալրիկը և նրա օգնականները 18 տարի անցկացրեցին Կոպենհագենի քաղաքապետարանում՝ պատկերազարդելու Հյուսիսային Եվրոպայի երկրների դիցաբանական մոտիվները Ֆրյոլիխի գծանկարների հիման վրա ։
Կառլ Նիլսենը Ֆրյոլիխի 80-րդ տարեդարձի համար գրել է Kantate til Lorenz Frølich-Festen (CNW 103) ստեղծագործությունը, որը նշվել է Կոպենհագենի Koncertpalæet 1900 թվականի նոյեմբերի 30-ին։
Արտաքին հղումներ
Կատեգորիա:Դանիացի նկարիչներ
Հարություն Բախչիսարայցև
Հարություն Նիկոլայի Բախչիսարայցև (Մանուկյան), ), երկրաբան։ Պրոֆեսոր (1964): ՀԽՍՀ գիտության և տեխնիկայի վաստակավոր գործիչ (1963):
Կենսագրություն
Հարություն Բախչիսարայցևը ծնվել է 1906 թվականի հուլիսի 27-ին, Դոնի Ռոստով քաղաքում։ 1929 թվականին ավարտել Է Նովոչերկասկի պոլիտեխնիկական ինստիտուտը։ 1957-1980 թվականներին եղել է Երևանի պոլիտեխնիկական ինստիտուտի հանքային գործի ամբիոնի վարիչ։
Աշխատանքները վերաբերում են հանքերի աշխատանքների կազմակերպման, նորմավորման, երկրաբանահետախուզական աշխատանքների պլանավորման հարցերին։
Հարություն Բախչիսարայցևը մահացել է 1984 թվականի ապրիլի 15-ին, Երևանում ։
Ծանոթագրություններ
Կատեգորիա:Հայ երկրաբաններ Կատեգորիա:Հայ պրոֆեսորներ Կատեգորիա:ՀԽՍՀ գիտության և տեխնիկայի վաստակավոր գործիչներ
(10563) Իզդուբար
(10563) Իզդուբար, աստերոիդ աստերոիդների հիմնական գոտում։ Այս երկնաքարը հայտնաբերվել է 1993 թվականի նոյեմբերի 19-ին, ամերիկացի աստղագետներ Կարոլին և Յուջին Շումեյկերների կողմից Պալոմարյանի աստղադիտարանում ։
Արտաքին հղումներ
Կատեգորիա:1993 թվականին հայտնաբերված աստղագիտական մարմիններ
Աշխատանքային ռեսուրսների հաշվեկշիռ
Աշխատանքային ռեսուրսների հաշվեկշիռ, ցուցանիշների համակարգ, որ բնութագրում է աշխատուժի առկայությունը և զբաղվածությունը, ըստ գործունեության տեսակների, ինչպես նաև բացահայտում ժողովրդական տնտեսության բոլոր ճյուղերի աշխատուժի լրացուցիչ ապահովման աղբյուրները՝ տեղական ռեսուրսների հաշվին, և աշխատանքային ռեսուրսների անհրաժեշտ տեղաբաշխումը շրջանների միջև։
ԽՍՀՄ ժողովրդական տնտեսության հաշվեկշռի բաղկացուցիչ մասն է։ Աշխատանքային ռեսուրսների մեջ ընդգրկվում է ամբողջ աշխատունակ բնակչությունը (տղամարդիկ՝ 16–59, կանայք՝ 16–54 տարեկան), բացի I և II խմբի չաշխատող հաշմանդամներից և աշխատունակ տարիքի թոշակառուներից։ Աշխատանքային ռեսուրսների մեջ են ընդգրկվում նաև աշխատունակ տարիքից բարձր տարիք ունեցող և մինչև 16 տարեկան աշխատողները։ Տարբերում են հաշվետվական և պլանային աշխատանքային ռեսուրսների հաշվեկշիռներ։ Հաշվետվական հաշվեկշիռները կազմում են ԽՍՀՄ կենտվիճվարչությունը և նրա տեղական օրգանները՝ հաշվետու տարվա հունվարի 1-ի և հուլիսի 1-ի դրությամբ։ Դրանցում բնութագրվում են ժողովրդական տնտեսության ճյուղերում զբաղված աշխատողների թվի բաշխման առկա համամասնությունները։ Հաշվետվական հաշվեկշիռները կազմվում են միութենական և ինքնավար հանրապետությունների, երկրամասերի, մարզերի, վարչական շրջանների, տնտեսական շրջանների, ճյուղերի, ինչպես նաև առանձին պետական ձեռնարկությունների և կոլտնտեսությունների մասշտաբով։ Աշխատանքային ռեսուրսների պլանային հաշվեկշիռն արտացոլում է աշխատուժի սոցիալիստական ընդլայնված վերարտադրության պրոցեսը։. Այն նախատեսում է աշխատուժի անհրաժեշտ բաշխումը ժողովրդական տնտեսության առանձին ճյուղերի, երկրի շրջանների, քաղաքի ու գյուղի միջև և նյութական ու ոչ նյութական արտադրության ոլորտների աշխատուժի պահանջարկի ապահովումը։ Այդ հաշվեկշիռներում աշխատողների թիվը, ըստ ժողովրդական տնտեսության ճյուղերի, հաստատվում է աշխատանքների պլանավորված ծավալին, աշխատանքի արտադրողականության մակարդակին և ոչ նյութական արտադրության ոլորտի ճյուղերի զարգացմանը համապատասխան։
Պլանային հաշվեկշիռները բացահայտում են ժողովրդական տնտեսության ճյուղերի լրացուցիչ աշխատուժի պահանջարկը և այն բավարարելու աղբյուրները։ Դրանց հիման վրա մշակվում է լրացուցիչ աշխատուժի պահանջարկը բավարարելու պլան։ Ի տարբերություն ամբողջ երկրի աշխատանքային ռեսուրսների ամփոփ հաշվեկշռի, որի երկու մասերը ԽՍՀՄ–ում գործազրկության բացակայության պատճառով հավասար են, տարածական կտրվածքով կազմված հաշվեկշիռներում այդպիսի հավասարակշռություն կարող է չլինել։ Այդ կապակցությամբ ժողովրդական տնտեսության զարգացման պլաններում նախատեսվում է աշխատանքային ռեսուրսների վերաբաշխում երկրի շրջանների միջև։ Աճող երիտասարդության հետ միասին, ժողովրդական տնտեսության պահանջմունքները բավարարելու կարևորագույն աղբյուր է նաև տնային և անձնական օժանդակ տնտեսություններում զբաղված աշխատունակ բնակչության ներգրավումը հասարակական արտադրության մեջ։ Ամփոփ հաշվեկշռի հետ մեկտեղ կազմվում են մասնակի՝ կոլտնտեսությունների աշխատանքային ռեսուրսների, երիտասարդության, որակյալ բանվորների, մասնագետների հաշվեկշիռներ։
Կատեգորիա:Տնտեսություն
Սակկո
Սակկո (Sacco), կոմունա Իտալիայում։ Գտնվում է Կամպանիա մարզում` Սալեռնո գավառում ։ Բնակչությունը կազմում է 660 մարդ, բնակչության խտությունը կազմում է 28 մարդ/կմ²։ Զբաղեցնում է 24 կմ² մակերես։ Փոստային ինդեքս՝ 84070, հեռախոսային կոդ՝ (+39) 84074։
Կոմունայի հովանավորն է Հռոմի պապը՝ սուրբ Սիլվեստր I-ը։
Ծանոթագրություններ
Կատեգորիա:Իտալիայի բնակավայրեր
Սերգեյ Լեբեդև (քիմիկոս)
Սերգեյ Վասիլևիչ Լեբեդև (Сергей Васильевич Лебедев, ), Պետերբուրգի ռազմաբժշկական ակադեմիայի պրոֆեսոր, ակադեմիկոս։
Հայտնի է ոչ սահմանային ածխաջրածինների պոլիմերման հիդրման վերաբերյալ իր դասական աշխատություններով։ Մշակել է էթանոլից մեկ փուլով բութադիեն -1.3-ի ու դրա պոլիմերացումից կաուչուկի ստացման եղանակներ։ Ս․ Լեբեդևի ղեկավարությամբ կառուցվել է սինթետիկ կաուչուկի ստացման առաջին գործարանը Խորհրդային Միությունում։
Շենյո լա Բալմ
Շենյո լա Բալմ (Cheignieu-la-Balme), համայնք Ֆրանսիայում, գտնվում է Ռոն Ալպեր մարզի Էն գավառում։ Մտնում է Վիիրյո լը Գրան կանտոնի կազմի մեջ։ Բելլեի կոմունա։
Համայնքի INSEE կոդ՝ 01100։
Աշխարհագրություն
Կոմունան Փարիզ քաղաքից գտնվում է 420 կմ հարավ-արևելք, Լիոն քաղաքից 60 կմ դեպի արևելք, 55 կմ հարավ-արևելք Բուրկ ան Բրեսից ։
Բնակչություն
Համայնքի բնակչությունը 2010 թվականին կազմում էր 157 մարդ։
Տնտեսություն
2010 թվականի տվյալներով 91 աշխատունակ տարիքի մարդկանցից (15-64 տարեկան) 63-ը տնտեսապես ակտիվ էին, 28-ը անգործունակ (Ակտիվության ցուցանիշը — 69,2%, 1999 թվականին եղել է՝ 67,2%)։ 63 աշխատունակ բնակիչներից 59-ը աշխատում էին (33 տղամարդ և 26 կին), անաշխատանք էին 4-ը (1 տղամարդ և 3 կին)։
28 անգործունակ մարդկանցից 6-ը աշակերտներ կամ ուսանողներ են, 13-ը թոշակառու, 9-ը անաշխատունակ էին այլ պատճառներով ։
Արտաքին հղումներ
Կատեգորիա:Ֆրանսիայի համայնքներ Կատեգորիա:Ֆրանսիայի բնակավայրեր
Սալցա դի Պիներոլո
Սալցա դի Պիներոլո (Salza di Pinerolo) կոմունա Իտալիայում՝ Պիեմոնտ մարզի Թուրինի գավառում։ Բնակչությունը ըստ 2008 թվականի տվյալների՝ 78 մարդ։ Զբաղեցնում է 15 կմ² տարածք ։ Բնակչության խտությունը՝ 5 մարդ/կմ²։ Փոստային ինդեքսը՝ 10060 ։ Հեռախոսային կոդը՝ 0121։
Ժողովրդագրություն
Բնակչության թվաքանակի փոփոխությունները.
Արտաքին հղումներ
Կատեգորիա:Իտալիայի քաղաքներ
Թաղաղու ղրիմյան
Թաղաղու ղրիմյան, թաղաղուազգիների ընտանիքին պատկանող ծածկասերմ բույս։
Նկարագրություն
Տերեևակալված հաստ ցողունով բազմամյա կոճղարմատավոր խոտաբույս է, որն ունի 60-80 սմ բարձրություն։ Տերևները բազմաթիվ են, 1-2 մմ լայնությամբ, ցողունը՝ մինչև ծաղկաբույլը ծածկող լայն թաղանթային եզրով։ Ծաղկաբույլը ունի խիտ երկար ողկույզի տեսք։ Ծաղիկները սպիտակ են։ Տուփիկը ձվաձև կամ գնդաձև է, 12-15 մմ երկարությամբ։ Սերմերը գորշավուն են, 6 մմ տրամագծով ։
Տարածում
Հայասատանում հանդիպում է Շիրակի (Ջաջուռի լեռնաշղթա, Բագրավան) և Լոռու (Սպիտակի շրջակայք) ֆլորիստիկական շրջաններում։ Աճում է նաև Նախակովկասում, Չերքեզիայում, Հարավարևմտյան Անդրկովկասում, Ղրիմում, Բալկանյան թերակղզում և Արևմտյան Սիրիայում ։
Էկոլոգիա
Աճում է միջին լեռնային գոտու 1200-2000 մ բարձրությունների վրա, չոր քարքարոտ տեղերում, տափաստաններում, մարգագետնատափաստաններում, տափաստանային թփերի մացառուտներում։ Ծաղկում է հունիս ամսին, պտղաբերում՝ հուլիսին ։
Պահպանություն
Վտանգված տեսակ է։ Հայտնի է միայն 2 ֆլորիստիկական շրջաններում։ Տարածման շրջանի մակերեսը 5000 քառ․ կմ-ից պակաս է, բնակության շրջանի մակերեսը՝ 500 քառ․ կմ-ից պակաս։ Հայաստանի Կարմիր գրքի առաջին հրատարակության մեջ ընդգրկված էր որպես հազվագյուտ տեսակ։ CITES-ի և Բեռնի կոնվենցիաների հավելվածներում ընդգրկված չէ։
Պահպանության միջոցառումներ չեն իրականացվում։ Անհրաժեշտ է ստեղծել նոր ԲՀՊՏ Շիրակի լեռնաշղթայի վրա ։
Ծանոթագրություններ
Կատեգորիա:Վտանգված տեսակներ Կատեգորիա:Ծածկասերմեր Կատեգորիա:Թաղաղուազգիներ Կատեգորիա:ՀՀ Կարմիր գրքում գրանցված բույսեր
Գոդֆրի Հարոլդ Հարդի
Գոդֆրի Հարոլդ Հարդի, անգլիացի մաթեմատիկոս, Լոնդոնի Թագավորական ընկերության անդամ (1910), Քեմբրիջի (1906-1919) և Օքսֆորդի (1919-1931) համալսարանների պրոֆեսոր է։
Հայտնի է թվերի և ֆունկցիաների տեսությունների հետազոտություններով։ Աշխատանքների մեծ մասը կատարել է անգլիացի մաթեմատիկոս Ջ. Լիթլվուդի հետ։ Թվերի տեսությունում զբաղվել է դիոֆանտյան մոտարկումներով և մասնավորապես թվերի ադիտիվ տեսության, պարզ թվերի և ձետա-ֆունկցիայի տեսությունների հարցերով։ Ֆունկցիաների տեսությունում զբաղվել է անհավասարությունների և եռանկյունաչափական շարքերի հետազոտությամբ։ Աշխատանքներ ունի ինտեգրալ ձևափոխությունների և ինտեգրալ հավասարումների վերաբերյալ։ Զբաղվել է նաև գենետիկայով։
Ծանոթագրություններ
Կատեգորիա:Անգլիացի մաթեմատիկոսներ Կատեգորիա:Մաթեմատիկոսներ այբբենական կարգով Կատեգորիա:ԱՄՆ-ի գիտությունների ազգային ակադեմիայի անդամներ Կատեգորիա:Ֆրանսիայի գիտությունների ակադեմիայի անդամներ Կատեգորիա:Պրուսիայի գիտությունների ակադեմիայի անդամներ Կատեգորիա:Ակադեմիկոսներ Կատեգորիա:Հարվարդի համալսարանի շրջանավարտներ Կատեգորիա:ԱՄՆ-ի գիտությունների ազգային ակադեմիայի արտասահմանյան անդամներ Կատեգորիա:Շվեդիայի գիտությունների թագավորական ակադեմիայի անդամներ Կատեգորիա:ԽՍՀՄ ԳԱ թղթակից անդամներ Կատեգորիա:Անգլիացի աթեիստներ
Թրևոր Արիզա
Կենսագրություն
Թրևոր Արիզան ծնվել է Մայամիում։ Նրա հայրը՝ Քեննի Մակկլերին, սովորում էր Ֆլորիդայի hամալսարանում, իսկ ավարտելուց հետո ելույթ էր ունենում, որպես պրոֆեսիոնալ բասկետբոլիստ` «Սիդնեյ Քինգս» ավստրալիական ակումբում։ Մոր կողմից Թրևորը ունի դոմինիկյան արմատներ ։ Թրևորը ուներ Թաջ անունով փոքր եղբայր, ով մահացել է 1996 թվականին դժբախտ պատահարի պատճառով։
2003 թվականին Առիզան ավարտել է Լոս-Անջելեսի ավագ դպրոցը։ Բասկետբոլային ակումբի կազմում նա երկու անգամ դարձել է Կալիֆորնիա նահանգի չեմպիոն։ Դպրոցական թիմի կազմում, նա ելույթ է ունեցել չորս տարի և հասցրել է խաղալ բոլոր դիրքերում՝ խաղարկողից մինչև կենտրոնական խաղացող։ Նրա թիմակիցներ Հասան Ադամսը, Բրենդոն Հետը, Բոբի Բրաունը և Գեյբ Պրուտը նույնպես հայտնվել են ԱՆԱ-ում։ Ավարտական դասարանում «Parade» ամսագրի վարկանիշով ԱՄՆ դպրոցականների շրջանում Արիզան հայտնվել է ԱՆԱ լավագույն բասկետբոլիստների երկրորդ սիմվոլիկ թիմում։
Դպրոցն ավարտելուց հետո՝ Արիզան ընդունվել է Լոս-Անջելեսի Կալիֆոռնյան համալսարանը։ Այնտեղ նա անցկացրել է ընդամենը մեկ մրցաշրջան։ Նա մասկնակցել է 25 խաղերի և միջինում հավաքել է 11,6 միավոր, 6,5 անդրադարձ և 1,7 խլում։ Մրցաշրջանի արդյունքերի հիման վրա Արիզան ընդգրկվել է Խաղաղօվկիանոսյան կոնֆերենցիայի սկսնակների սիմվոլիկ կազմում։
2004 թվականին 19-ամյա Արիզան ընտրվում է ԱՆԱ դրաֆտի երկրորդ խմբի 43-րդ համարի ներքո՝ «Նյու Յորք Նիքս»-ի կողմից։ Իր առաջին մրցաշրջանը Թրևորը անցկացրել է բավականին հաջող։ Նա մասնակցել է 80 խաղերի և միջինում հավաքել 5,9 միավոր՝ կատարելով 3 խլում։ Նիքսի երկրպագուների մոտ նա շատ հայտնի էր։ Նրանք ակումբի ապագան կապում էին Արիզայի հետ։ 2005 թվականի ամռանը այն Արիզան, ով առաջին մրցաշրջանում գրեթե միշտ պարտվում էր իրենից խոշոր հարձակվողներին և կանտրոնականներին, անցկացնում է ինտենսիվ մարզումներ և ձեռք բերում 5 կիլոգրամ մկանային զանգված։ Նորընտիր գլխավոր մարզչի պաշտոնակատար Լարի Բրաունը Թրևորին ավելի շատ խաղային ժամանակ է տրամադրում և հաճախ խաղադաշտ բաց թողնում որպես մեկնարկային հնգյակի անդամ։ Սակայն հետագայում նախնտրում է խաղադաշտ բաց թողնել սկսնակ Դևիդ Լիին։
2006 թվականի փետրվարի 22-ին Արիզային և Փեննի Հարդուեմին փոխարինում են Ստիվ Ֆրենսիսի հետ, ով հանդես էր գալիս «Օռլանդո Մեջիք» ակումբում։ Մրցաշրջանի ավարտին Թրևորը թիմի կազմում անցկացնում է 21 խաղ և միջինում հավաքում է 4,7 միավոր։ Հաջորդ մրցաշրջանում նա ստանում է ավելի շատ խաղային ժամանակ և կարողանում իրեն ավելի լավ դրսևորել՝ հավաքելով միջինում 8,9 միավոր և 4,7 անդրադարձ։
2007 թվականի նոյեմբերի 20-ին Արիզային փոխարինում են «Լոս-Անջելես Լեյքերս», Բրայան Կուկի և Մորիս Էվանսի դիմաց ։ Լեյքերսի մարզիչ Ֆիլ Ջեքսոնը համեմատել է Արիզային «կոբրայի» հետ ՝ առանձնացնելով նրա արագությունը և համեմատել նրա կտրուկ շարժումները օձի հետ։ 2007-2008 թվականների մրցաշրջանի զգալի հատվածը Թրևորը բաց է թողել վնասվածքի պատճառով։ Նա խաղադաշտ է վերադարձել միայն Արևմտյան կոնֆերենցիայի եզրափակչին։ «Լեյքերս»-ը հաղթել է Սան-Անտոնիո Սփյորսին, սակայն պարտվել «Բոսթոն Սելտիկս» դեմ եզրափակիչ խաղում։
Արիզան, 2008/2009 մրցաշրջանի ընթացքում, Լամար Օդոմի հետ մրցել է հիմնական թեթև հարձակվողի դիրքի համար, իսկ մրցաշրջանի ավարտին դարձել հիմնական հնգյակի անդամ։ 2009 թվականի Փլեյ-Օֆի ընթացքում մասնակցել է բոլոր 23 խաղերին, որպես հիմնական հնգյակի անդամ։ Նա բարելավում է իր ֆիզիկական կարողությունները և իր զգալի ներդրումն ունենում չեմպիոնական տիտղոսի գրավման մեջ։
Հաջող մրցաշրջանից հետո Արիզան դարձել է ազատ գործակալ և հնգամյա պայմանագիր կնքել «Հյուսթոն Ռոքեթս»-ի հետ, որի համար նա ստացել է 33,5 միլիոն դոլար ։ 2009/2010 թվականների մրցաշրջանը դարձել է Արիզայի կարիերայի մեջ լավագույնը։ Նա իր կարիերայում առաջին անգամ դարձավ մեկնարկային հնգյակի լիարժեք անդամ և բարելավեց իր ցուցանիշները՝ հասցնելով միջինում 15 միավորի։ Այդ մրցաշրջանի ժամանակ Արիզան անձնական ռեկորդ է սահմանել՝ «Պորտլենդ»-ի դեմ խաղում հավաքելով 33 միավոր ։
2010 թվականի օգոստոսի 12-ին բազմակողմանի փոխարինումների հետևանքով Արիզան դարձել է «Նյու-Օռլեան Հորնեթս»-ի անդամ։ «Հյուսթոնը» ձեռք էր բերել Կորտնի Լիին, «Նյու-Ջերսի Նետս»-ի անդամ են դարձել Դարրեն Քոլինսոնը և Ջեյմս Փոուզին ։
Արտաքին հղումներ
Կատեգորիա:Ամերիկացի բասկետբոլիստներ Կատեգորիա:Ֆինիքս Սանսի բասկետբոլիստներ Կատեգորիա:Լոս Անջելես Լեյքերսի բասկետբոլիստներ
Հեծյալները (ֆիլմ)
Հեծյալները (The Horsemen) դրամա, թրիլեր, սարսափ և դետեկտիվ ֆիլմ։ Թողարկվել է 2009 թվականին։ Ռեժիսորը Յոնաս Ակերլունդն է։
Սյուժե
Դետեկտիվ ոստիկանության անդամ Էյդեն Բրեսլինը կնոջ մահից հետո միայնակ է դաստիարակում իր երկու որդիներին։
Արտաքին հղումներ
Կատեգորիա:2009 ֆիլմեր Կատեգորիա:Ամերիկյան դրամա ֆիլմեր Կատեգորիա:Կանադական սարսափ ֆիլմեր Կատեգորիա:Ամերիկյան սարսափ ֆիլմեր Կատեգորիա:Կանադական դրամա ֆիլմեր Կատեգորիա:Կանադական թրիլեր ֆիլմեր Կատեգորիա:Ամերիկյան թրիլեր ֆիլմեր Կատեգորիա:Ամերիկյան դետեկտիվ ֆիլմեր Կատեգորիա:Կանադական դետեկտիվ ֆիլմեր Կատեգորիա:Անգլերեն ֆիլմեր Կատեգորիա:Սարսափ ֆիլմեր Կատեգորիա:Ամերիկյան ֆիլմեր Կատեգորիա:Ամերիկյան ԼԳԲՏ ֆիլմեր Կատեգորիա:Ամերիկյան քրեական թրիլեր ֆիլմեր Կատեգորիա:Lionsgate ֆիլմեր Կատեգորիա:Ամերիկյան սարսափ թրիլեր ֆիլմեր Կատեգորիա:Ամերիկյան քրեական ֆիլմեր Կատեգորիա:Շվեդ ռեժիսորների ֆիլմեր Կատեգորիա:Ֆիլմեր ոստիկանների մասին
Քեյթ Բոսուորթ
Քեթրին Էնն «Քեյթ» Բոսուորթ (Catherine Ann "Kate" Bosworth, ), ամերիկացի դերասանուհի և ֆոտոմոդել։
Կենսագրություն
Քեյթ Բոսուորթը ծնվել է 1983 թվականի հունվարի 2-ին Լոս Անջելեսում։ Քեյթը միակ երեխան է տնային տնտեսուհի Պատրիսիա Պոտերի և «Talbots» խանութների ցանցի ղեկավարներից մեկի՝ Հել Բոսուորթի ընտանիքում։ Քեյթն ունի բնածին սեկտորային հետերոքրոմիա՝ ձախ աչքը երկնագույն է. իսկ աջը՝ կիսով չափ շագանակագույն։
Մանկության տարիներին Քեյթը երազում էր դառնալ պրոֆեսիոնալ ձիավարուհի։ 14 տարեկան հասակում նա արժանանում է ձիավարության չեմպիոնական տիտղոսի։ Բոսուորթը ուսումնասիրել է ֆրանսերեն լեզու «Cohasset High School» դպրոցում, որտեղ նաև մասնակցել է դպրոցի ֆուտբոլային թիմում և լաքրոսի թիմում։
Բոսուորթի դերասանական կարիերան սկսվել է 1998 թվականին, Ռոբերտ Ռեդֆորդի «Ձիեր հմայողը» ֆիլմում։ Ֆիլմի պրոդյուսերները փնտրում էին դերասանուհի, ով կարողանում էր ձիավարել և նա ստանում է այդ դերը։
2008 թվականի հունվարին Քեյթ Բոսուորթը դառնում է «Calvin Klein Inc»-ի նոր դեմքը։
2010 թվականին Բոսուորթը, ոճաբանուհի Շեր Քոուլթերի հետ համագործակցությամբ, թողարկում է «JewelMint» ոսկերչական զարդերի նոր գիծ, հանդես գալով որպես նրա դիզայներ ։
Անձնականի կյանք
2000 թվականի վերջին Սոսուորթը ընդունվում է Պրիստոնի համալսարան, սակայն հետագայում, ուսուցման մեջ զգալի ընդմիջումների պատճառով, հեռացվում է համալսարանից ։ Նա հանդիսանում է «Appalachia Service Project» կամավորական կազմակերպության անդամ ։
2002 թվականի վերջից Բոսուորթը հանդիպում էր դերասան Օռլանդո Բլումի հետ։ 2006 թվականին նրանք բաժանվում են ։ Այնուհետև, սկսած 2006 թվականի սեպտեմբերից, դերասանուհին հանդիպում էր բրիտանացի մոդել և երաժիշտ Ջեյմս Ռուսսոյի հետ, նրանից հետո, երբ նրանք հանդիպում են Մարկ Ջեյկոբսի մոտ երեկույթից հետո ։ Նրա համար Ռուսսոն գրում է «To Make You Mine» երգը ։
Նաև Բոսուորթը հանդիպել է դերասան Ալեքսանդր Սկարսգորդի հետ (2009-2011 թվականներ) ։
2011 թվականի հուլիսից հանդիպում է ռեժիսոր Մայքլ Պոլիշի հետ ։ 2012 թվականի օգոստոսին զույգը հայտարարում է իրենց նշանադրության մասին ։ 2013 թվականի օգոստոսի 31-ին զույգը ամուսնանում է Ռոկ Կրիկ ռանչոյում, Ֆիլիպսբուրգ, Մոնտանա նահանգ ։
Քեյթն ասում է, որ չնայած ձիասպորտը իր հոբբին է, սակայն նա չի կարող նրանով զբաղվել, քանի որ գոյություն ունի վնասվածք ստանալու ռիսկ, որը կխանգարի նրա դերասանական կարիերային։
Արտաքին հղումներ
Կատեգորիա:Ամերիկացի դերասանուհիներ Կատեգորիա:Հոլիվուդյան դերասաններ Կատեգորիա:Ամերիկացի կինոդերասանուհիներ Կատեգորիա:Ամերիկացի հեռուստատեսային դերասանուհիներ Կատեգորիա:21-րդ դարի ամերիկացի դերասանուհիներ Կատեգորիա:20-րդ դարի ամերիկացի դերասանուհիներ Կատեգորիա:21-րդ դարի ամերիկացի երգիչներ Կատեգորիա:Ամերիկացի մոդելներ Կատեգորիա:Ամերիկացի երեխա դերասանուհիներ
Լոուրենս Քոլբերգ
Լոուրենս Քոլբերգ (Lawrence Kohlberg, ), ամերիկացի հոգեբան, առավել հայտնի է իր՝ բարոյական զարգացման փուլերի տեսությամբ։ Դասախոսել է Չիկագոյի համալսարանի Հոգեբանության ամբիոնում, ինչպես նաև Հարվարդի համալսարանին կից բարձրագույն դպրոցում։ Չնայած նրա ապրած ժամանակաշրջանում անսովոր էր, բայց նա որոշել էր ուսումնասիրել բարոյական դատողության թեման՝ ընդլայնելով Ժան Պիաժեի՝ քսանհինգ տարի առաջ գրված տեսությունը երեխաների բարոյական զարգացման մասին ։ Հինգ տարի անց Քոլբերգը տպագրել է իր հայացքներն արտացոլող հոդված ։ Քոլբերգի աշխատանքը բացի Պիաժեի տեսություններից արտացոլել է նաև փիլիսոփաներ Ջորջ Միդի և Ջեյմս Բոլդուինի գաղափարները ։ Միևնույն ժամանակ նա նոր ճյուղ էր ստեղծում հոգեբանության մեջ՝ «բարոյական զարգացում»։
Էմպիրիկ տեսությունն ունի 6 չափանիշ, որոնցից են մեջբերումը և ճանաչումը։ Քոլբերգը ճանաչվել է 20-րդ դարի ամենանշանավոր հոգեբաններից մեկը ։
Վաղ տարիներ
Լոուրենս Քոլբերգը ծնվել է Բրոնքսվիլում (Նյու Յորք) ։ Նա հրեական ծագմամբ գերմանացի գործարար Ալֆրեդ Քոլբերգի և գերմանուհի քիմիկոս Քրիսիտիան Գերմանի 4 երեխաներից ավագն էր։ Ծնողներն առանձնացան, երբ նա չորս տարեկան էր, և վերջնականապես բաժանվեցին, երբ բոլորել էր Քոլբերգի 14 տարին։
1933-1938 թվականներին Լոուրենսը և նրա երեք եղբայրներն ու քույրերը ծնողների մոտ միմյանց փոխարինում էին վեց ամիս շարունակ։ 1938 թվականին Քոլբերգի երեխաների խնամակալության այդ ռոտացիան դադարեցվեց, ինչը թույլ տվեց երեխաներին ընտրել այն ծնողին, որի հետ նրանք կցանկանային ապրել։
Քոլբերգը սովորել է Մասաչուսեթսի Անդովերի ավագ դպրոցում, որը էլիտար նախապատրաստական դպրոց էր։ Նա Երկրորդ համաշխարհային պատերազմի վերջին ծառայել է Միացյալ Նահանգների առևտրային նավատորմում ։ Որոշ ժամանակ աշխատել է Հագանայի կազմում՝ նավի վրա, որը Ռումինիայից հրեա փախստականներին տեղափոխում էր Բրիտանիայի կողմից շրջափակված Պաղեստին ։ Անգլիացիների կողմից բանտարկվելով և Կիպրոսի բանտարկյալների ճամբարում պահվելուց հետո՝ Քոլբերգը փախավ անձնակազմի մյուս անդամների հետ։ Քոլբերգը Պաղեստինում էր գտնվում Իսրայելի ստեղծման՝ 1948 թվականի մարտական գործողությունների ժամանակ, սակայն հրաժարվում էր մասնակցությունից՝ կենտրոնանալով ակտիվության ոչ բռնի ձևերի վրա։ Նա նաև ապրել է իսրայելական կիբուցում, մինչև որ 1948 թվականին կարողացել է վերադառնալ Ամերիկա։ Նույն թվականին ընդունվել է Չիկագոյի համալսարան։ 1948 թվականին Քոլբերգը ստացել է բակալավրի աստիճան։ Այնուհետև սովորել է հոգեբանության դոկտորական աստիճան ստանալու համար, որն ստացել է 1958 թվականին Չիկագոյում։ Այդ տարիներին նա կարդում էր Պիաժեի աշխատանքները ։
Քոլբերգը ստեղծել է գիտական մոտեցում, որը կենտրոնական տեղ է հատկացնում անհատի դատողությունների բարոյական որոշումների կայացմանը։ Դա հակասում էր ժամանակակից հոգեբանական մոտեցումներին՝ բիհեյվիորիզմին և հոգեվերլուծությանը, որոնք բարոյականությունը բացատրում էին որպես արտաքին մշակութային կամ ծնողական կանոնների պարզ ինտերնալիզացիա՝ ուսուցման միջոցով, օգտագործելով ամրապնդում և պատիժ կամ նույնացում ծնողական հեղինակության հետ ։
Գործունեություն
1958-1961 թվականներին Քոլբերգը Եյլի համալսարանում աշխատել է որպես հոգեբանության պրոֆեսոր։ 1955 թվականին՝ իր ատենախոսությունը սկսելու ժամանակ, նա ամուսնացել է Լյուսիլի Ստիգբերգի հետ։ Ունեցել են 2 տղա՝ Դեյվիդը և Սթիվենը։
1961-1962 թվականներին Քոլբերգը աշխատել է Կալիֆորնիայի Պալո Ալտոյի վարքագծային գիտությունների հեռանկարային հետազոտությունների կենտրոնում, այնուհետև անդամակցել է Չիկագոյի համալսարանի հոգեբանության ամբիոնին՝ որպես ասիստենտ, իսկ 1962-1967 թվականներին՝ որպես հոգեբանության և մարդկային զարգացման պրոֆեսոր։
1967-1968 թվականներին նա Հարվարդի բարձրագույն դպրոցում ազատ ունկնդիր էր, 1968 թվականից՝ կրթության և հասարակական հոգեբանության պրոֆեսոր, որտեղ նա աշխատել է մինչև մահը։
Բարոյական զարգացման մակարդակներ
1958 թվականի իր չհրապարակված ատենախոսության մեջ Քոլբերգը գրել է այն, ինչն այժմ հայնտի է Քոլբերգի բարոյական զարգացման մակարդակները անվամբ ։ Այս փուլերը բարոյական բավարարության պլաններ են՝ նախատեսված բարոյական պատճառաբանության զարգացումը բացատրելու համար։ Թեորեմը գրվել է Չիկագոյում ուսանելու տարիներին և կրել է Պիաժեի ազդեցությունը։ Այն գրելիս Քոլբերգը ոգեշնչվել է բարոյական երկընտրանքների նկատմամբ երեխաների ցուցաբերած հետաքրքրությամբ ։ Քոլբերգն առաջարկել է սոկրատեսյան բարոյական դաստիարակության նոր մոդել և հաստատել Ջոն Դյուիի միտքը, ըստ որի՝ կրթության նպատակը պետք է լինի զարգացումը ։ Նա նաև նկարագրել է, թե ինչպես կարող են ուսուցիչները առանց թելադրանքի ազդել բարոյական զարգացման վրա, և ինչպես կարող է պետական դպրոցը զբաղվել բարոյական դաստիարակությամբ՝ Միացյալ Նահանգների սահմանադրությանը համապատասխան ։
Քոլբերգի մոտեցումը սկսվում է այն ենթադրությամբ, որ մարդիկ ներքուստ մոտիվացված են ուսումնասիրել և դառնալ կոմպետենտ շրջակա միջավայրում։ Սոցիալական զարգացման մեջ այն մեզ տանում է կոմպետենտ համարվող դերային մոդելների նմանակման ։ Այսպիսով, մեր վաղ մանկության ճիշտ և սխալ վարվելու մասին պատկերացումները մենք կազմում ենք այն մեծահասակների դերային մոդելներին հետևելով, որոնց հետ մշտական շփման մեջ ենք։ Քոլբերգը նաև նշել է, որ կան սոցիալական կյանքի ընդունված կաղապարներ, որոնք նկատվում են այնիպիսի սոցիալական ինստիտուտներում, ինչպիսիք են ընտանիքները, հասակակիցները, համատեղ գոյության և պաշտպանության, խմբային աշխատանքի, որոշումների կայացման համար համախմբված կառույցները։ Ձգտելով դառնալ նման ինստիտուտների կոմպետենտ անդամներ՝ բոլոր մշակույթների մարդիկ դրսևորում են մտածողության և վարքագծի միանման մոդելներ, որոնք վերաբերում են միմյանց, այլոց և սոցիալական աշխարհի հետ հարաբերվելուն։ Ավելին՝ որքան մարդը լավ է պատկերացնում, թե ինչպես են ուրիշներն ընկալում իրերը, այնքան ճիշտ է կողմնորոշվում կոոպերատիվ մարդկային շփումներում։
Այսպիսով, բարոյական զարգացման մակարդակների հաջորդականությունը համապատասխանում է ավելի ինքլյուզիվ սոցիալական խմբերի (ընտանիք, հասակակիցներ, հասարակություն և այլն), որոնց շրջանակներում մարդիկ ձգտում են կոմպետենտ գործել։ Երբ այդ խմբերը լավ են գործում՝ կենտրոնանալով փոխադարձության, փոխադարձ հարգանքի և հոգատարության վրա, աճող մարդիկ ընտելանում են արդարության, հարգանքի և հոգատարության ավելի լայն շրջանակների։ Բարոյական զարգացման յուրաքանչյուր մակարդակ արդարության, հարգանքի և հոգատարության գիտակցական մտածողության գիտակցումն է, որն ի հայտ է գալիս հասարակական հարաբերությունների ավելի լայն շրջանակներում՝ իր մեջ ընդգրկելով փոքրերը։ Ըստ Քոլբերգի տեսության՝ բարոյական պատճառականությունը էթիկայի հիմքն է և ունի 6 բնորոշ զարգացող կառուցվածքային մակարդակ, որոնցից յուրաքանչյուրն ավելի ադեկվատ է բարոյական երկընտրանքների նկատմամբ, քան նախորդը ։ Քոլբերգը կարծում էր, որ բարոյական զարգացման բարձրագույն մակարդակները մարդուն տալիս են որոշում կայացնելու ավելի մեծ ունակություններ, ինչը հնարավոր է դարձնում ավելի դժվար բարոյական երկընտրանքների հաղթահարումը ։ Դրանք ուսումնասիրելիս Քոլբերգը հետևել է դարերի ընթացքում բարոյական դատողության զարգացմանը, որը նրանից առաջ ուսումնասիրել էր Պիաժեն ։ Պիաժեն նույնպես փաստել էր, որ տրամաբանությունն ու բարոյականությունը զարգանում են կառուցողական մակարդակներով ։ Այս տեսությունը զարգացնելով՝ Քոլբերգը եկել է այն եզրահանգման, որ բարոյական զարգացման գործընթացը հիմնականում կապված է արդարության հետ, և դրա զարգացումը շարունակվում է ողջ կյանքի ընթացքում, նույնիսկ նման հետազոտությունների փիլիսոփայական հետևանքների երկխոսություն առաջացնելով  ։ Նրա մոդելը խարսխված է արդարության և ազնվության հիման վրա կոոպերատիվ սոցիալական կազմակերպություն կառուցելու թեորեմի վրա ։
Քոլբերգն ուսումնասիրել է բարոյական պատճառականությունը՝ այն ներկայացնելով բարոյական երկընտրանքներով։ Նա այնուհետև արձագանքելու ժամանակ օգտագործվող պատճառականությունը դասակարգել է վեց մակարդակի, որոնք միավորված էին երեք խմբում՝ մինչպայմանական, պայմանական և հետպայմանական  ։ Յուրաքանչյուր մակարդակ ունի երկու փուլ։ Այդ փուլերը մեծ ազդեցություն են ունեցել հետագա ուսումնասիրությունների վրա։ Դրանք օգտագործել է Ջեյմս Ռեսթը իր «Խնդիրների սահմանման թեստում» (1979) ։
Բարոյական դաստիարակություն
Քոլբերգը հայտնի էր իր ժամանակի հոգեբանների շրջանում բարոյական հոգեբանության ասպարեզում կատարած հետազոտության համար, իսկ դասավանդողների շրջանում նա հայտնի էր դպրոցներում բարոյական դաստիարակության ներդրման փորձերի համար։ Քոլբերգը բարոյական դաստիարակության երեք կարևորագույն բաղադրիչներ էր համարում բարոյական օրինակների, երկընտրանքների քննարկման և համայնքային դպրոցների օգտագործումը ։
Բարոյական դաստիարակության՝ Քոլբերգի առաջին մեթոդը բարոյական օրինակ հանդիսացող մարդկանց կյանքն ուսումնասիրելն էր, ինչպիսիք էին Մարտին Լյութեր Քինգը, Սոկրատեսը և Աբրահամ Լինքոլնը։ Նա կարծում էր, որ բարոյական օրինակ հանդիսացող անհատների խոսքերն ու գործերը կբարձրացնեն նրանց լսող կամ հետևող մարդկանց բարոյական պատճառականությունը։ Քոլբերգը երբեք չէր ուսումնասիրել, թե բարոյական օրինակների կյանքի հետազոտությունը որքանով էր ազդում մարդկանց բարոյական պատառականության զարգացման վրա, սակայն բարոյական հոգեբանության վերջին հետազոտությունները վերահաստատել են բարոյական օրինակների գործերի և պատմությունների վկայակոչման կարևորությունը ։ Բարոյական օրինակ հանդիսացող անհատների առաքինի արարքները կարող են չբարձրացնել բարոյական պատճառականությունը, բայց փորձը ցույց է տվել, որ այն կարող է առաջ բերել մի էմոցիա՝ հայտնի բարոյական բարձրացում անվամբ, որը մեծացնում է անհատի ցանկությունը ավելի լավ մարդ լինելու և նույնիսկ ունակ է մեծացնել նախահասարակական և բարոյական պահվածքը  ։
Չնայած Քոլբերգի թեորեմը, որ բարոյական օրինակները կարող են մեծացնել բարոյական պատճառականությունը, դեռ ապացուցված չէ, բայց գիտակցումը, որ բարոյական օրինակները կարևոր տեղ ունեն բարոյական դաստիարակության մեջ, անհերքելի է։ Քոլբերգի առաջարկած՝ բարոյական պատճառականությունը մեծացնելու մյուս մեթոդը դպրոցներում բարոյական երկընտրանքների քննարկումն էր։ Ի տարբերություն բարոյական օրինակների՝ Քոլբերգը ստուգել է այս մեթոդը՝ ներառելով բարոյական երկընտրանքների քննարկումը հումանիտար և սոցիալական գիտությունների դպրոցական ուսումնական ծրագրերում։ Այս և այլ հետազոտությունների արդյունքները, որոնք օգտագործել են նմանատիպ մեթոդներ, ցույց են տվել, որ բարոյական քննարկումը իսկապես մեծացնում է բարոյական պատճառականությունը և ամենից լավ գործում է, երբ անհատն այն քննարկում է իրենից միայն մեկ աստիճանով բարձր բարոյական պատճառականություն ունեցող մարդու հետ։
Քոլբերգի օգտագործած վերջին մեթոդը հայտնի է «արդար համայնքներ» անվամբ։ 1974 թվականին Քոլբերգն աշխատել է մի շարք դպրոցների հետ՝ ժողովրդավարական հիմքով ծրագրեր հիմնելու համար, որտեղ աշակերտներին և ուսուցիչներին տրվում էր մեկական ձայն՝ դպրոցի քաղաքականությունը որոշելու համար։ Այդ ծրագրերի նպատակը դպրոցներում համայնքի գիտակցություն ստեղծելն էր՝ ժողովրդավարական արժեքները և բարոյական պատճառականությունը զարգացնելու համար։ Քոլբերգի գաղափարն ու «արդար համայնքների» զարգացումը մեծապես պայմանավորված էին նրա՝ Իսրայելի կիբուցներից մեկում գտնվելու հանգամանքով (1948), երբ նա իրականացնում էր բարոյական զարգացման երկարատև միջմշակութային հետազոտություն այլ կիբուցում ։
Գրվածքներ
Քոլբերգի ամենակարևոր հրատարակությունների մեծ մասը ժողովված է իր «Essays on Moral Development, Vols. I and II», «The Philosophy of Moral Development» (1981) և«The Psychology of Moral Development» (1984) ժողովածուների մեջ՝ հրատարակված «Harper & Row» հրատարակչության կողմից։ Քոլբերգի մյուս տեսությունների և հետազոտությունների մասին գրքերից հայտնի են «Kohlgainz» հրատարակչության հրատարակած «Consensus and Controversy», «The Meaning and Measurement of Moral Development», «Lawrence Kohlberg's Approach to Moral Education» և «Child Psychology and Childhood Education: A Cognitive Developmental View» գրքերը ։